
RENESANČNÝ SVÄTÝ JUR 

Píše sa rok 1209. Stojíte na kopci nad mestom. Za chrbtom mohutný chrám, pod vami potokom 
vyhĺbené údolie v tvare trojuholníka, hustá zeleň a hŕstka domov. Dovidíte až do Šúrskeho pralesa, 
ktorý kypí zverou a vtáctvom. O niečo vyše 300 rokov tu už bude stáť mesto s troma ulicami a tr¬ 
hom. V roku 1615 získa prvé privilégiá slobodného kráľovského mesta a začne si budovať ochranné 
hradby. O niečo vyše 800 rokov sa z miesta, na ktorom stojíte budú dívať vaši potomkovia, cudzin¬ 
ci, kňazi, grófi, blázni, učenci, zemepáni, deti, psy, obyčajní ľudia a mesto, na ktoré sa práve dívate, 
prežije búrlivé a na udalosti a osobnosti bohaté dejiny. 

Najmenšie mestečko z tzv. západoslovenskej pentapolitany slobodných kráľovských miest, ktorú 
tvoria Bratislava, Trnava, Pezinok, Modra a Sv. Jur, je učupené na úpätí Malých Karpát. Jeho neveľké 
centrum bolo v roku 1990 vyhlásené za mestskú pamiatkovú rezerváciu. Ukrýva významné kultúrne 
a prírodné dedičstvo, stáročia vinohradníckej a vinárskej tradície. Niečo sa hýbe. Do očarujúceho 
mesta sa sťahujú noví obyvatelia a spoločne so starousadlíkmi, ktorí tu žijú už celé pokolenia, píšu 
novodobé dejiny mesta. Svätý Jur zažíva renesanciu. Vinárskeho, spoločenského i kultúrneho života. 



RENESAČNÝ OLTÁR, 
6 METROV A 38 
KAMENNÝCH ČASTÍ 


Rímskokatolícky farský kostol zasvätený patró¬ 
novi mesta sv. Jurajovi má pôvod v prvej polovici 
13. storočia, táto stavba však prekryla svätyňu, 
ktorá tu stála ešte skôr. Chrám je nemým svedkom 
stáročí udalostí a príbehov a pod majestátnymi 
klenbami ukrýva mnoho významných pamiatok 
z románskych čias, gotiky, renesancie, baroka 
i súčasnosti. Tentokrát by sme radi vašu pozor¬ 
nosť upriamili na tie, ktoré pochádzajú z obdobia 
renesancie. 


V období po reformácii v roku 1582 prešiel kostol 
zmenami týkajúcimi sa náboženských myšlienok. 
Vtedajší zemepán a majiteľ Sv. Jura, obávaný 
Štefan Ilešházy, postúpil chrám evanjelikom. Re¬ 
nesančná prestavba kostola bola dokončená v roku 
1590 a v tomto období vznikla v celej šírke oboch 
lodí empora a priestor Božieho hrobu pod presby¬ 
tériom. Veža bola zbúraná a zvony prevezené na 
neznáme miesto. 


Evanjelici slúžili v kostole svoje bohoslužby až do 
roku 1628, kedy chrám po nariadení kráľa vrátili 
katolíckej cirkvi, ktorej slúži dodnes. Drevená 
zvonica, do ktorej bol umiestnený zvon z dielne 
viedenského majstra Jána z roku 1400, bola vybu¬ 
dovaná v roku 1673. Jej povrch pokrýva takmer 
12 000 šindľov. 5-riadkový latinský nápis namaľo¬ 
vaný čiernou farbou priamo na omietke steny je 
len jedným z mnohých záznamov z tohto obdobia. 

„ Vybielený bol chrám tento roku Pána 1582 v me¬ 
siaci septembri.“ 

Svätý Juraj - rímsky vojak patrí medzi starokres- 
ťanských mučeníkov a máloktorý svätec sa ctí tak 
dávno ako práve on. Narodil sa zrejme v druhej 
polovici 3. storočia v Kapadócii na území dnešné¬ 
ho východného Turecka, niektoré pramene však 


uvádzajú aj Gruzínsko (Georgia). Šesťmetrový 
oltár zasvätený Jurajovi v roku 1519 z jemnozrn- 
ného vápenca vyhotovil neznámy umelec v dielni 
sochára Antona Pilgrima v dnešnom Rakúsku. 

Na arche oltára sú zreteľné iniciály A.P. 

Dielo je dokonalým ekvivalentom severotalianskej 
tabule. Priamou inšpiráciou boli isto viedenské, 
resp. dolnorakúske retabulá, augsburgské a anna- 
bergské oltáre z Bavorska a Saska. Tvorí ho posta- 
ment, predely, trojdielne retábulum a nástavec. Je 
zložený z 38 kamenných častí, ktoré sú navzájom 
pospájané drevenými kolíkmi a tmelom. Zdobia 
ho bohaté rastlinné aj zvieracie motívy a výjavy 
zo života mučeníkov. Jazdec v brnení - sv. Juraj 
vyobrazený práve vo chvíli ako zápasí s drakom, 
sa nachádza v ústrednom poli diela. 

V slede z vrchu oltára môžeme obdivovať podobiz¬ 
ne svätcov v takomto poradí: sv. Michal Archanjel, 
umučenie sv. Šebestiána (patróna vojakov), 
sv. Katarína Alexandrijská (patrónka mladých diev¬ 
čat a manželiek), sv. Barbora (patrónka baníkov), 
sv. Juraj, ako obhajuje kresťanstvo pred cisárom, 
sv. Krištof (patrón pútnikov a cestovateľov). 

Na ľavej strane je vyobrazený sv. Leopold (patrón 
Rakúska), sv. Juraj modlitbou zhadzuje modly, sv. 
Juraj mučený v kotli s roztaveným olovom, ústred¬ 
ný motív s drakom - symbolom pohanstva. Na pra¬ 
vej strane ničí sv. Juraj modlitbou koleso, v ktorom 
ho mali lámať, sv. Juraj je sťatý. V spodných čas¬ 
tiach po ľavici narodenie Ježiša Krista, a po pravici 
útek sv. rodiny do Egypta. 


VŠIMNITE SI TIEŽ: 

Náhrobok kapitána prešporského hradu 
JakubaMordaxa (1572). Epitaf Krištofa 
Gardaniho, kastelána na hrade Pajštán zo 
16. storočia. Tumba Gašpara Šerédyho (1550). 

ARCHITEKTONICKÁ 
PERLA ULICE 
HORNÉ PREDMESTIE, 
RENESANČNÝ DOM 

Keď vás tento výnimočne zachovaný architekto¬ 
nický objekt privíta na svojom uzavretom vyše 
500-ročnom nádvorí, nasajte jeho atmosféru. Bol 
súčasťou prvej zástavby mesta dokázateľne mi¬ 
nimálne od 17. storočia, no podľa pamiatkového 
výskumu sa stavba najstaršej časti domu datuje už 
do polovice 16. storočia. Najväčší stavebný rozvoj 
zažil dom v ranorenesančnej a renesančnej etape. 
Prvé písomné záznamy o jednom z jeho maji¬ 
teľov pochádzajú až z roku 1766. Gróf Ladislav 
Forgáč zo slávneho šľachtického rodu z Gýmeša 
dom kúpil od mariánskeho jezuitského semi¬ 
nára v Trnave. Pred týmto rokom bol dom však 
pravdepodobne súčasťou nadácie ostrihomské¬ 
ho biskupa J. Szelepcsényiho. O štyri roky gróf 
Forgáč o dom prišiel a prebrala ho spoločnosť 


Kettenhoff, ktorá sa zaoberala výrobou bavlny. 
Ďalšími majiteľmi boli gróf Heinrich von Blume- 
gen, Jozef von Hayek, Šimon von Faba a ten ho 
v roku 1799 predal rodine Chrappovcov. Pri tro¬ 
che predstavivosti a pohľade na dodnes zachova¬ 
né renesančné arkády schodiska, klenby pivnice, 
šambrány okien, či okennú rímsu s vročením 1690 
sa vám možno podarí preniesť do tohto obdobia. 

V pivnici s renesančnými lunetami sa nesú zvyšky 
rozhovorov z obdobia, kedy slávny polyhistor 
Matej Bel zanietene ospevuje slávu svätojurského 
samotoku. Nalejte si pohár z toho, čo sa vo svä- 
tojurských viniciach urodí dnes a na dvore zrazu 
počuť cinkanie kuchynského riadu a dupot koní, 
krik detí, čo pobehujú po arkádovom schodisku, 
ženy, ktoré trkocú na dvore, vidíte majstra, ktorý 
ukoval renesančný ornament v mrežovaní na okne 
na prvom poschodí. Motív srdca dnes chránia 
listy popínavého viniča. 

Renesančný dom, dnes národná kultúrna pamiatka, 
prechádza citlivou a postupnou rekonštrukciou. 


Strážcami bohatej histórie príbehov a obyvateľov 
tohto domu sú dnes už len barokové sošky 
Immaculaty a Sv. Jána Nepomuckého z 18. storo¬ 
čia, ktoré čakajú na návrat do ník na priečelí. Keď 
sa tam po zreštaurovaní vrátia, opäť budú pozoro¬ 
vať meniacu sa ulicu a mlčky sledovať novodobé 
dejiny mesta. 


VŠIMNITE SI TIEŽ: 

Arkádové schodisko -1. polovica 17. stor. 
Pôvodné renesančné šambrány okien - 
2. polovica 17. stor. 

Košová mreža okien z prevliekanej tyčoviny 
s renesančným ornamentom srdca z roku 1690. 

Lunety a valená pivničná klenba s prvkami 
datovanými do obdobia gotiky. 




































krízová cesta pri 

PUSTOM KOSTOLÍKU. 
DOJEMNÝ PRIESTOR, 
KTORÝ SA PRIHOVÁRA 
NIELEN VERIACIM 


Pôvod krížovej cesty siaha k dávnym pútiam do 
Jeruzalema. V15. a 16. storočí, teda práve v obdo¬ 
bí renesancie, začali františkánski mnísi budovať 
zastavenia aj v Európe. Prvá písomná zmienka 
o malebnej kaplnke, ktorá sa vyníma nad cestou do 
Sv. Jura, medzi ľuďmi známej ako „Pustý kostolík“, 
pochádza z roku 1559. Keď v rokoch 1711 -1712 zúril 
v okolí mor, tri obce - Svätý Jur, Vajnory a Rača dali 
spoločný sľub, že po šťastnom prekonaní epidémie 
poputujú spoločne každý rok 15. augusta vzdať vďa¬ 
ku za záchranu. V máji tohto roku neďaleko kaplnky 
pribudla krížová cesta. Originálne a citlivé umelecké 
vyobrazenie z dielne akademických výtvarníkov 
Blanky Cepkovej a Matúša Cepku vytvára silný zá¬ 
žitok. Zastavte sa uprostred uponáhľaného dňa, bez 
ohľadu na vierovyznanie a (ne)príslušnosť k cirkvi. 



5QO-ROČNÁ 
BIBLIA A TAJOMNÝ 
SEGNEROVSKÝ 
TUNEL - TICHÍ 
SVEDKOVIA 
REFORMÁCIE 


Keď v roku 2007 zatiekla strecha na Evanjelic¬ 
kej fare, vtedajší farár, pán Ľ. Batka, sa vybral 
skontrolovať jej stav. Vypadnutá škridla osvetlila 
dovtedy temný kút, farár zakopol o debnu s kni¬ 
hami. Ukrytá v tme, zrejme len vďaka náhode, 
uzrela svetlo sveta po takmer 500-rokoch rodinná 
biblia z roku 1535. Mnohé podčiarknuté riadky 
svedčia o tom, že táto vzácnosť bola živou súčas¬ 
ťou rodinného života. 

Na voľných stránkach sú rukopisné poznámky, 
ktoré čakajú na rozlúštenie. Komu biblia patrila 
zatiaľ nevedno, a tak sa uzda našej fantázie môže 
slobodne popustiť. 

História spolunažívania katolíkov a evanjelikov 
bola v meste živá a plná turbulentných, nie vždy 
hladko plynúcich udalostí. Neprichodí nám ich 
však ani hodnotiť ani popisovať, radi by sme ale 
upriamili vašu pozornosť na zaujímavé histo¬ 
rické fakty súvisiace s pôsobením evanjelikov 
v meste. Prví evanjelici v meste vykonávali svoje 
bohoslužby v „hornom“ farskom kostole sv. 
Juraja. V roku 1628 bol kostol prinavrátený do 
rúk katolíckej cirkvi. Nový evanjelický kostol bol 
dokončený až o 26 rokov neskôr (1654) - dnešný 
kostol Najsvätejšej Trojice. V roku 1674 prešiel 
do vlastníctva rehole pavlínov a v roku 1686 ho 
prevzal rád piaristov, ktorý tu neskôr postavil 
kláštor a vychýrené gymnázium. Prvá trojtriedna 
latinská evanjelická škola, na ktorú toto gymná¬ 
zium nadviazalo, vznikla v meste však už v roku 
1650. Evanjelici pôsobili vyše 100 rokov v ile¬ 
galite a chrám si opätovne mohli postaviť až po 
vyhlásení Tolerančného patentu Jozefa II. v roku 
1781. Dnešný kostol vznikol prestavbou meštian¬ 
skeho domu, ktorý cirkev získala v roku 1782 


od významnej rodiny Segnerovcov, presnejšie od 
vtedajšieho richtára Jána Segnera. Dvojpodlažný 
dom rodiny prebudovali na faru, školu a modliteb¬ 
ňu. Vežičku, ktorá dom pôvodne zdobila, odstránili 
a dnešná zvonica bola pristavená až v roku 1968. 

Vojdite s nami medzi chladivé múry nádvoria 
a dnešného kostola. Nájdete tu základný kameň 
domu, ktorý dnes po úpravách slúži ako krstiteľ¬ 
nica. Zostúpme nižšie do dvojpodlažnej pivnice 
s vysokými stropmi. Hlboko v jej útrobách, v polo- 
zasypanom kamennom otvore, ktorý možno kedysi 
slúžil ako vstup do chodby, ktorá spájala evanjelic¬ 
ký kostol s Kúriou Armbrusterovcov, nájdete pre¬ 
klad s vročením 1658. 

Na evanjelickom cintoríne sú štyri vzácne náhrobné 
kamene významných osobností mesta. Tieto pies- 
kovcové náhrobky sú jedni z mála zachovalých na 
Slovensku a sú národnými kultúrnymi pamiatkami. 
Takéto označenie hrobového miesta sa začalo pou¬ 
žívať práve v období renesancie. Zaujímavosťou vo 
výzdobe náhrobkov sú napríklad presýpacie hodiny, 
ktoré symbolizujú čas a pominuteľnosť, krídla zasa 
naznačujú nesmrteľnosť, či svet po smrti. 


VŠIMNITE SI TIEŽ: 

Výstavu venovaná obdobiu Reformácie na 
Slovensku. Oltárnu prikrývku z roku 1636, 
ktorá venovala evanjelickej obci vdova niek¬ 
dajšieho notára Mikuláša Szilágiho. 

Maškarou na arkieri Segnerovej kárie 
z roku 1648. 

Štyri renesančné kamenné náhrobníky, 
kultárne pamiatky na evanjelickom cintorí¬ 
ne, hrobka rodiny Segnerovcov a náhrobný 
kameň známeho evanjelického farára Jána 
Henricha Blendingera (1648) 
na Evanjelickom cintoríne. 



KÚRIA 

KRÁĽOVSKÉHO 
POKLADNÍKA, 
MILOVNÍKA KNÍH 


A ZNALCA VINA 
KRIŠTOFA ARMBRUSTERA 


„Po požiari v roku 1547Krištof Armbruster svätej 
cisárskej a kráľovskej výsosti radca uhorskej komo¬ 
ry obnovil. Po požiari v roku 1590 Pavol Armbruster 
svätej cisárskej a kráľovskej výsosti radca a hlavný 
účtovník uhorskej komory obnovil.“ 

Vojdite do svojského autentického objektu staro¬ 
bylej kúrie, ktorá kedysi patrila jednému zo sláv¬ 
nych svätojurských rodov. Všimnite si kamenný 
renesančný portál nad barokovými dverami. Zdobí 
vstup do troch miestností. Portál z roku 1590 
zrejme nahradil starší jednoduchší nápis viažúci 
sa k roku 1547. V oboch prípadoch išlo o zápis 
dokumentujúci požiar, ktorý túto stavbu poškodil. 
Text potvrdzuje skutočnosť, že Armbrusterova 
kúria bola pred rokom 1590 dvakrát opravovaná. 
Druhýkrát to bolo už v období, kedy slúžila na 
bohoslužby evanjelikom a s dnešným evanjelickým 
kostolom ju spájal podzemný tunel. 

Očarujúca kúria Armbrusterovcov bola vždy spoje¬ 
ná s vinohradníctvom a vínom, bola domovom nie¬ 
koľkých generácií známych osobností mesta. Vo 
viacúrovňových pivničných priestoroch s valenými 
tehlovými klenbami, so zachovanou prešovňou 
a impozantným kladovým lisom z roku 1780 trónia 
pôvodné drevené sudy a obrovský „tank“, ktorého 
vnútro je vyložené sklom. V roku 1882 kúpil objekt 
hostinský Karol Kautz. Narodil sa v nej a lekársku 
prax tu až do konca života vykonával jeho syn, 


obľúbený a vážený občan mesta, lekár a filantrop 
František Kautz, strýko Ladislava Kautza, ktorý 
v kúrii víno z vlastného hrozna dorába dodnes. 
Ulica, kde sa objekt nachádza, nesie meno 
Dr. Kautza. Objekt je súkromným majetkom, prí¬ 
stupný verejnosti iba príležitostne. 

Rod Armbruster pôvodne zo Saska sa usadil v Sed- 
mohradsku. Z mesta Sibiu v dnešnom Rumunsku 
prišiel do Svätého Jura Krištof, ktorý tu v roku 
1554 získal kúriu Františka Hirpana. Až do konca 
17. storočia boli Armbrusterovci majiteľmi mno¬ 
hých viníc a domov vo Svätom Jure. Krištof štu¬ 
doval na univerzitách vo Viedni a Pádové, po ich 
ukončení sa stal pokladníkom Uhorskej kráľovskej 
komory v Bratislave a pracoval v Uhorskej kráľov¬ 
skej kancelárii, bol radcom cisára Ferdinanda I. 
a pôsobil v diplomatických službách. Získal hod¬ 
nosť kráľovského komorského radcu, často sprevá¬ 
dzal kráľovskú družinu na cestách do zahraničia. 
Bol prekladateľom a autorom satirických básní. 
Zaujímavosťou je, že medzi najstaršie knižné 
zbierky 16. storočia, existujúce na území dnešné¬ 
ho Slovenska, možno zaradiť knihy z vlastníctva 
členov rodiny Armbrusterovcov - Krištofa, Pavla 
a Mateja. Vo fonde Slovenskej národnej knižnice 
sa zachovalo niekoľko kníh s podpismi týchto 
majiteľov. Napríklad dva zväzky: siedmy zväzok 
súborného vydania Lutherových spisov z roku 1557 
s vlastnoručným zápisom Krištofa Armbrustera 
a almanachy piatich autorov: astrológa na panov¬ 
níckom dvore Ferdinanda Habsburského Andreasa 
Perlacha (1490 - 1551), nemeckého matematika, ge¬ 
ografa a astrológa Johanna Schônera (1474 - 1547), 
nemeckého astronóma a astrológa Johanna Stôf- 
flera (1452 - 1531) a talianskeho astronóma a mate¬ 
matika z polovice 16. storočia Pietra Pitata. 

KÚZLO RENESANCIE 


Renesancia (po tal. rinascimento/rinascita, po fr., 
nem. a angl. renaissance) - obroda, znovuzrodenie. 
Epocha v kultúrnom a duchovnom vývoji západnej 
a strednej Európy, súbežná s náboženskou reformá¬ 
ciou - procesy, ktoré sa odohrali medzi 14. a 17. sto¬ 
ročím. Pojem znovuzrodenie pre obdobie rozkvetu 
umenia a vedy prvýkrát použil v roku 1550 taliansky 
historik Giorgio Vasari. O renesancii v Taliansku 
hovoríme od 14. do 16. stor., v ostatných krajinách 
od konca 15. stor. s dozvukmi v 17. stor., a na Sloven¬ 
sku do roku 1650. Hlavným duchovným obsahom 
obdobia, ktoré vzišlo z hospodárskej prosperity, 
rozkvitajúceho medzinárodného obchodu a relatív¬ 
nej politickej slobody, bol humanizmus - zrodil sa 
nový typ renesančného človeka s dôrazom na ľudský 
rozum, poznanie a pozemský život. Toto historic¬ 
ké obdobie prialo vzdelaniu i umeniu, ktoré malo 
vedecký základ, prinavrátilo sa k prírode a človeku. 
Architektúra sa stáva jedným z umení, ako forma 
prezentácie novej meštianskej nobility. Renesanční 
architekti sa inšpirujú antickými stavbami, súmer¬ 
nosťou, jednoduchosťou a pravidelnosťou proporcií. 
Okrem kameňa sa začína využívať mramor a tehly, 
do priestorov sa vracia stĺporadie, klenba a kupola 
a schodisko sa stáva samostatným architektonickým 
prvkom. Objavujú sa nové typy stavieb - mestské 


paláce a vily. Veľké zmeny sa odohrávajú aj na poli 
vzdelania a literatúry - kníhtlač je jedným z najväč¬ 
ších objavov tohto obdobia. 

Do Uhorska začína renesancia prúdiť v období 
vlády Mateja Korvína (1458-1490). V snahe nájsť si 
manželku, ktorá by mu porodila dediča, nadviazal 
mladý životaschopný panovník diplomatické styky 
s viacerými kráľovskými dvormi. Jedna z ponúk 
prišla z Talianska, od neapolského kráľa Ferdinan¬ 
da I. Aragónskeho. Svadba s druhorodenou, vtedy 
len 17-ročnou princeznou Beatrix mala pre Uhorské 
kráľovstvo a obyvateľstvo najmä politický význam. 

A ako to všetko súvisí so Svätým Jurom? Okrajovo, 
ale predsa... 

Keď v roku 1475 uhorskí diplomati dohodli podmien¬ 
ky sobáša v Neapole, Korvín vyslal na dvor nea¬ 
polského kráľa spojenú misiu uhorských a českých 
pánov. Sprievod tvorilo približne 600-800 osôb 
- preláti, pápežský legát, biskupi, princovia, knie¬ 
žatá... A medzi najvýznamnejšími členmi sprievodu 
boli aj gróf Ján zo Svätého Jura a Pezinka a jeho 
mladší brat Peter. Sprevádzalo ich 36 jazdcov. Pres¬ 
ne pred 541 rokmi sa táto pestrá urodzená spoloč¬ 
nosť so služobníkmi, vojakmi, trubačmi a hudobník¬ 
mi zoskupovala v Budíne a vyrazila s kráľovskými 
darmi smerom na hrad Ptuj (v dnešnom Slovinsku). 
Cestou späť z Neapola sprievod viezol honosný 
svadobný dar -170 tisíc zlatých a šperky v hodnote 
30 tisíc zlatých. A práve gróf Ján zo Svätého Jura 
a Pezinka bol vymenovaný za ochrancu daru. Na 
žiadosť viacerých uhorských veľmožov dostali obaja 
grófi za túto významnú funkciu od kráľa Ferdinada I. 
rád Panny Márie. 

Delegácia dorazila do Neapola 7. septembra. Dvorný 
kronikár Mateja Korvína, Antonio Bonfini, grófa 
Jána popisuje ako rozvážneho muža, s veľkou 
autoritou a prevyšujúceho ostatných svojou urodze- 


nosťou. Vo svojom monumentálnom diele História 
Panonnica tiež zachytil oblečenie príchodzích ako 
krásne šité z kvalitných látok a vyšívané perlami. 
Neapolčanov zasa údajne zaujal uhorský tanec 
a trubači. Zachoval sa však aj názor Uhrov na Ta¬ 
lianky, ktoré sa im údajne príliš nepáčili. Možno pre 
vtedajšiu obyčaj - vysoké čelo - symbol urodzenosti, 
ktoré dosahovali holením si vlasov. Mateja Korvína 
zastupoval počas svadobného obradu jeho bratanec 
Ján Pongrác. Beatrix sa s Korvínom stretla osobne 
až 10. decembra po takmer troch mesiacoch trvajú¬ 
cej cesty z Neapola a 12. decembra bola korunovaná 
v Stoličnom Belehrade za uhorskú kráľovnú. 

Nová kráľovná bola pre Uhorsko osviežením, pri¬ 
niesla taliansku kultúru a vzdelanosť, ako veľkorysú 
mecenášku umenia ju nasledovali rôzni talianski 
učenci, umelci a architekti. I kráľ Matej podľahol jej 
vplyvu. Mladá energická panovníčka sa významnou 
mierou zaslúžila o šírenie renesancie a humanizmuv 
Uhorsku. Postarala sa o rozšírenie slávnej kniž¬ 
nice Bibliotheca Corviniana na Budínskom hrade. 
Ovplyvnila tiež kultúru stolovania a gastronómiu - 
uhorskí šľachtici zvykli dovtedy piť zo strieborných 
a iných kovových pohárov a čaši, Beatrix zaviedla 
pitie z pohárov z benátskeho skla. Vo svojej vý¬ 
bave doniesla benátske zrkadlá, porcelán a príbor, 
ktorý pozostával aj z dvoj zubých vidličiek, ktoré 
sa v Uhorsku dovtedy pri stolovaní nepoužívali. 
Tunajší šľachtici si dovtedy vystačili s nožom alebo 
rukami a len zriedkakedy používali lyžicu. Jedálni- 
ček obohatila o mediteránske jedlá a suroviny. 

Manželstvo kráľa Mateja a Beatrix trvalo takmer 15 
rokov a skončilo sa náhlou smrťou Mateja Korvína 
v roku 1490. Najvýznamnejšie postavy Uhorského 
kráľovstva ovplyvnili príliv talianskej renesancie 
a humanizmu na naše územie v časoch, ktoré ešte 
neboli poznačené cirkevnými bojmi a reformáciou. 


PO STOPÁCH SLÁVNEHO 
RODU SEGNEROVCOV 

Svätojurskí Segnerovci patrili k najužšej elite 
miestnych patricijských rodov, ktoré v Bratislave 
a Svätom Jure pôsobili vyše 500 rokov. Niekto¬ 
ré štúdie uvádzajú pôvod štajersko-rakúsky, iné 
severotaliansky. Príslušníci rodu prišli do Sv. Jura 
okolo polovice 16. storočia. Dôvodom ich odchodu 
bolo prenasledovanie za náboženské presvedčenie 
a podpora evanjelickej cirkvi. Prvými známymi 
členmi rodu pôsobiacimi v Uhorsku boli bratia 
Michal (* 1548 -11618) a Baltazár (* 1562 -11640), 
synovia Jozefa Segnera. Obaja pôsobili vo Svätom 
Jure a v Bratislave. Michal sa usadil v Bratislave, 
kde bol členom mestskej rady. Baltazár spravoval 
rodové majetky vo Svätom Jure, kde v roku 1616 
kúpil dom na Prostrednej ulici. Zastával v mes¬ 
te post mešťanostu, mestského sudcu a richtára. 
Baltazár Segner dosiahol vo Svätom Jure váženú 
hodnosť mestského sudcu a starostu. Obaja bratia 
sa počas pätnásťročnej vojny s Osmanskou ríšou 
vyznamenali pri obrane krajiny a za tieto zásluhy 
získali od kráľa Rudolfa II. nobilitáciu, teda vove¬ 
denie do šľachtického stavu. 


Príloha "Renesančný Svätý Jur” vznikla ako súčasť 
festivalového žurnálu Umenie a víno - Svetový Jur 2017. 

ANDREJ SEGNER 
(*1594 - 11666) 

Syn Baltazára patril k najvýznamnejším predstavite¬ 
ľom rodu. Zastával post v bratislavskej mestskej rade, 
bol richtárom a mešťanostom a stal sa inšpektorom 
prešporskej evanjelickej cirkvi. V Bratislave, poniže 
Michalskej ulice, dodnes stojí renesančná segnerovská 
kúria, ktorú si dal postaviť. Dnešný Uršulínsky kostol 
dal zasa postaviť pre slovenských a maďarských 
evanjelikov. Napriek svojmu dlhodobému pôsobeniu 
v Bratislave nezabudol na svätojurských mešťanov 
a udržiaval s nimi po celý čas priateľské styky. Pri 
príležitosti povýšenia Svätého Jura na slobodné krá¬ 
ľovské mesto (1647) daroval mestskej rade katovský 
meč ako symbol súdneho práva. Je zdobený sedem¬ 
nástimi latinskými citátmi z Biblie, jedným gréckym 
zvolaním a dvoma venovaniami. Dvadsať nápisov je 
vytepaných na kovových plieškoch pod rukoväťou 
a na spodku pošvy meča. Posledný nápis viažúci sa 
k darovaniu meča mestu Svätý Jur pribudol v roku 
1648. Meč bol v 90-tych rokoch odcudzený z expozí¬ 
cie múzea vo Sv. Jure a kde sa dnes nachádza, neved¬ 
no. Nie je známe ani to, ako sa dostal do vlastníctva 
rodu Segnerovcov, pretože podľa jedného z tepaných 
nápisov ho dal vyhotoviť Adalbert Hutter, kráľovský 
sudca. 

„Nevynášaj rozsudok, pokým neprehovorili obe strán¬ 
ky a pokým si nezistil podstatu sporu!“ Fókylidés. 

Aj Andrejov syn Alexander bol niekoľkokrát zvolený 
za richtára Sv. Jura a jeho druhý syn Jozef sa zapísal 
do histórie ako jeden z najbohatších mešťanov Svä¬ 
tého Jura a Bratislavy. Okrem domov v oboch mes¬ 
tách vlastnil v chotári veľké plochy vinohradov, polí 
a pozemkov. Z Jozefovej línie pochádzali ďalší traja 
richtári Svätého Jura: Krištof (richtár medzi rokmi 
1740 a 1755), Ján (richtárom medzi rokmi 1779 -1801) 
a Ján Krištof (richtárom medzi rokmi 1804 -1836). 


JÁN ANDREJ SEGNER 
(* 1704 - 11777) 

Byť užitočným aj po smrti. 

Najznámejší a najvýznamnejší člen rodu, potomok 
Jána Michala Segnera, bol známym lekárom, fy¬ 
zikom, astronómom, botanikom a vynálezcom. 

Už ako študenta ho ovplyvnili dvaja slávni uhorskí 
učenci, Matej Bel a Samuel Mikovíni, ktorí mali tiež 
významné spojitosti so Svätým Jurom. Študoval me¬ 
dicínu, matematiku a filozofiu na univerzite v Jene. 
Zaoberal sa princípmi existencie svetla, regulovaním 
krvného tlaku a je pokladaný za otca vodných turbín. 

Po porážke uhorského vojska pri Moháči Osman- 
mi v roku 1526 sa objavila vážna hrozba plienenia. 
Občania Svätého Jura začali v roku 1603 budovať 
mestské opevnenie, ktoré však bolo pre nedostatok 
financií dokončené až v roku 1664. Na ochranu, či 
ako úkryt, si niektorí mešťania v vybudovali aj pod¬ 
zemné chodby. Tajomný tunel pod kúriou Segnerov¬ 
cov pochádza práve z tohto obdobia a vstup doňho 
označuje prekladový kameň s vročením 1658 a inici¬ 
álami A/S - Andrej Segner. Počas tureckého pusto¬ 
šenia vo Svätom Jure už táto chodba päť rokov stála. 
Známym je však aj fakt, že v rokoch 1674-1686 
sa evanjelici po odobratí „dolného kostola“, dnes 
kostola Najsvätejšej Trojice, ktorý si sami postavili, 
schádzali k bohoslužbám na mestskej radnici. Po 
ďalšom zákaze sa údajne stiahli do podzemných 
priestorov a na pohyb medzi meštianskymi domami 
využívali chodbu v pivnici Segnerovskej kúrie. 

Poslední Segnerovi, ktorí žili vo Svätom Jure, sú 
spájaní s vojenskou službou. Vyznamenali sa v nej 
Leopold (* 1802 -1 ?) a najmä Henrich (* 1836 - ?), 
ktorý sa stal cisárskym generálom. Na evanjelic¬ 
kom cintoríne vo Svätom Jure sa nachádza hrobka 
rodiny Segnerovcov. 

